Ungal « tamacahut taneggarut », di tazwara-s, d tajmilt i yiwet n tmarut d tameqqrant iwumi qqaren Cabḥa n At Banen, i yettarun i lmend n tmeṭṭut d wayen akk i tettidir; d lḥif d uḍerref di tmetti. Cabḥa tesɛedda lḥif di ddunnit-is aṭas. Temlal-d uguren d temsal i tt-yerran d tameslubt almi tekcem ɣer sbiṭar n yimeslab, anda ara d-temlal yiwet n temdakkelt Ḍawya i as-ibedlen isem, tessawel-as: « Tucbiḥt » i wakken ad tt-id-tekkes deg lḥif d lbaṭel aberkan i deg tella. Amakken ara ad temlil daɣen yiwen umusnaw ameqqran « Yidir n At Talsa » ara as-yefken tamuɣli tafelsafit, ara as-islemden d acu i d tamkerḍit, d acu i taktabt alamma tewweḍ ad tssefray, ad taru ungal i wumi ara tsemmi «tamacahut taneggarut », deg-s tules-d ayen akk tesɛedda di tudert-is. Ungal-a, d agraw n tmucuha i d-ɛac Cabḥa d wayen i d-ttalsen wiyaḍ ɣef ddunnit sumata, ladɣa tameṭṭut.